khistorydata/jeongjo-sjw-relations huggingface dataset:
정조 23년 · 목
內農圃內官徐繼孫手本以爲司僕寺今番量田後本圃屬箭串里所在供上田中九日五分耕稱以圃人等加執於位田屯田新川所在狐島田稱以二去戊申年全一坪相換云竝移屬司僕寺後昨年田稅亦爲徵督大抵本圃箭串里供上田合爲三百九十四日九分半耕而三百四十三日六分耕則自古流來請得者五十一日三分半耕甲申年以新川田相換者圃人等豈敢自下加執於諸員位田及屯田之理乎此不過今番縮量剩田之致至於狐島田曾在戊申年自本圃新川一境移屬司僕寺之意乎本啓下而司僕寺草記防啓不得相換如前耕作至於甲申年始因司僕寺都提擧筵稟新川田五十一日三分半耕以箭串里田相換則其外土地初不關於司僕寺而其時盡入於成川覆沙中元無田形伊後自本圃從其泥生次次起墾作田收稅以補供上之一分則今此混稱司僕寺之田誠是意外箭串里田九日五分耕及狐島田依前勿侵昨年田稅亦勿侵徵事分付司僕寺敎以令該寺詳査草記
정조 23년 · 강
行藥房入診及賓對于熙政堂都提調李秉模副提調李集斗
정조 23년 · 목
予曰別害一鎭之移屬長津烏梅以西之移屬三水知申事新自北關上來以此力言其使否何如左議政李秉模曰烏梅之移屬似當有益於三水而於甲山似不便矣然而疑事毋質古人有言臣則不敢質言矣時秀曰臣亦一聞其說而形便事勢旣未的知其必然則何敢遽論其可否乎予曰曾任北伯人詳陳形便也承旨李集斗曰目今別害之民困於受還見在府民不過爲六七戶所以願屬於長津者以其道路之比三水便近而許多宿弊可以自祛故也雖以防守之道言之命令之易通必有勝於屬諸三水之時矣諸議雖曰奪此與彼有害於甲山云而三水與甲山實爲唇齒之勢三水之民若受其弊則亦豈不有害於甲山乎行上護軍鄭民始曰臣於待罪北關時別害一方爲六鎭之最大者其間凋弊雖未知何故至此而三水之必欲移屬別害於長津者蓋以其欲得烏梅故也然而烏梅一坪實爲甲山之所倚賴若失此坪三水之得未必大益而其有害於甲山則必矣設使以烏梅屬之三水十二官長坐壓其地亦無生理之可資則三水之民亦何利之有哉今若欲爲三水矯弊則莫如沿江諸鎭中量罷其二三然後庶有一分利益矣秉模曰前此重臣亦嘗持難於此事矣旣難輕議通變今姑置之似好矣予曰依此爲之
정조 23년 · 강
左議政李秉模論李家煥邪學之罪仍請還收其先之天曹濫贈不許
정조 23년 · 목
左議政李秉模曰臣於李家煥家贈職事有所仰達者矣蓋臣之所隱憂永歎者近年以來邪學日益熾盛所謂權日身之類今雖已斃而其鄰里鄕黨之間漸染猶復如前至於湖南亦不無煽動之慮云此蓋不究其本而但治其末以致流弊之如此矣日前下敎臣非不知聖意之所在而臣家自臣先世未嘗爲黨私之論且臣與家煥往日無慍近日無讎豈敢有一毫挾雜之意而近日邪說之害駸駸益廣思之及此心骨俱冷所謂追榮卽立身揚名以顯父母之事而如家煥旣爲邪學之魁至於廢祭而滅倫則宜其得罪於乃祖乃先乃祖乃先亦豈肯安受其貤贈乎臣意則其追榮亟命勿施宜矣予曰卿言雖如此而予意則有不然者設使家煥眞箇有身犯之迹旣許其自新則不必以此爲罪且其外補湖邑時以賊刑治邪學者其前又有陳疏自明之事則使如此輩人轉相禁諭以此爲贖愆之方其斥邪之效反必有勝於他人矣今乃追論往事如是爲說不幾近於絕來蘇之望乎秉模曰聖敎雖如此而臣則慮無所不到近來所謂一隊中人輩之詿誤專由於家煥而以其稍有文譽之故莫不靡然從之矣予曰如是追理反近於揚湯而止沸豈若使正學大明邪說自戢乎大抵從古無所於歸之蹤抱才齎恨壹鬱不伸捨却中行底道理輒多外入於異歧所謂中人之名非上非下進不得爲士夫退不得爲常賤而一名西北所爲之郞署亦無可望考其先世屢代靑靑碧碧而其實無拔身做宦之道此非無所於歸而何平日讀書旣不可爲致澤之用自分落拓無意於實地間或有薄有才藝之人不堪伎倆之所使輒生妄想之心專尙好新之習所與學習者非從事於經學之人也以是其說易入滔流弊勢所必至昔則敎初學之法先以大學論孟中庸詩書敎之然後次及史記傍及文章家而反於是者先從左國班馬敎之然後始及經書於是乎血氣未定之時不聞菽粟茶飯之四德五常等說安得不扞格牴牾乎予每對蔡故相謂曰卿等親知者自今先自經書敎初學則凡係義理關頭其所分曉必不讓他故相以爲果然大抵今之時弊無論東西南北彼此同異擔却日用常行之當然事件初不致意於名敎中樂地而平昔下工不在經傳又不在眞實文字只知有明淸詭怪之體以至稗官雜記無不矻矻孜孜所謂明淸以後之文雖欲多數誦讀而決不可爲者於是乎畢竟所得當作何狀小則只是欺人取物駔儈龍斷之術故一轉而不得爲正學再轉三轉而終乃流入於邪學大則無父無君爲鬼爲蜮不能保其身而全其家數十年來喬木世臣之無事之家幾希焉言之及此不寒而粟雖似至無味極無意居今之世矯今之弊必先崇奬正學然後異端自可消熄矣予於日前因閱書册偶見內閣所在形止案則所謂邪學册子年前自玉署外閣搜來燒火不知爲幾許卷在前則流布雖廣而未聞有漸染之患忽於近日如是肆行者此無他統而言之則士大夫志趣不高而漸至於不實而然也又統而言之則陽衰而陰盛正學微而邪說熾譬如螢爝之於白晝魍魎之於禹鼎現其光而出其形也近俗恥言儒術專趨旁蹊語到經學視作謊譫公堂稠坐所言者淫䙝鄙悖之說而稍欲自好而擇言者亦不過爲無弊無害之言朝廷之上亦不聞有論學談經之士良可寒心適當右相爰立之初亦欲言及而取人之際必求望實俱優讀書飭躬之人矜式朝著一變弊俗則雖在公堂稠會之中自可無鄙慢狎媟之辭而如家煥者雖反加擢用有何害乎今乃責之以不可謂立揚至奪其已贈之榮誥則非但太涉於迫切亦豈足爲助於闢邪乎秉模曰聖敎縷縷必以崇正學爲先務臣誠欽仰而今日邪學之害譬如大病之人外邪結轖雖蔘附之珍劑力不能及必也彰癉竝行刑法得當然後始有成效之可言矣如家煥者其在聖世宜入於流放之典則榮贈與否初非可論臣之今日所奏外人必無不知之理必將以臣爲搏雜以致多少紛紜而此事誠非細憂則臣之此言實出於苦心所在如不賜允從則雖譴責臣臣不敢辭而如以臣言爲不可則亟降處分焉予曰今雖斥一家煥有何益乎大抵予之用家煥而深斥洪樂安者有若好惡之顚倒者然而予豈無涇渭而然哉蓋樂安則伊時事端乃在於欲用故相蔡判府之時而予之欲用故相者亦有所取今番祭文中亦有義三秉一之句而祭文之至於六十句者蓋亦欲敍其受知奬用之由也如樂安者乃敢於其間爲敲撼之計用意逞私投間惎郄渠敢欲潛圖換局而然乎渠敢挾權貴而爲此等事乎然如濂洛五賢從祀之請渠敢以挾雜而爲之乎作威作福在予一人則威福豈可下移乎予方嚮用卿等而設或有似此膚受之譖予其可一毫撓動乎予之一副規模惟在於此等處之嚴斥卽予所自信也予豈有私好惡於其間哉此則樂安亦當自知其罪而自其以泮儒庭對時力攻邪學其事則不可謂非畢竟情態雖甚可惡而當初所執實有可取故至今優容而假借之者以此故也秉模曰伊時則臣在江郊得見其長書而亦疑其有甚麼意思矣然而洪樂安之用不用固無關於此事而樂安與家煥亦不必看作對壘矣予曰若使不知本事之人從外驟觀則以斥邪而反被枳塞必將以爲刑政之倒置而反惑於處分之失中矣此亦卿等之所當闡明處也至於家煥則其廢祭云云雖是一世之所喧傳人言亦豈可盡信近來則邪學大抵何如云耶秉模曰近日則天涯地角亦相湊合實有難言之慮而無一分可以矯捄之術矣予曰大抵朝廷之上事事得當然後根本立而元氣實種種邪沴之爲崇者不期退而自退矣卿雖以大病之蔘附爲喩而百病之自祛實係於蔘附之滋益眞元不然則四肢百骸之受其病者豈可每症而各施攻伐之劑乎且以內修外樣言之雖未必專不留意於外攘而其本則必以修內爲先爲今之計莫若退修本根書則以經傳爲主行則以孝悌爲本入則事親出則事君勉勉循循於庸言庸行之間勿爲淆薄之言毋讀奇詭之文以至於食不愧飯寢不愧衾平居而不愧屋漏於世俗所謂無味之言可笑之事着力做去無或一毫放過然後庶可有收效之道矣近觀朝廷之上全欠眞氣退計數十年間習俗摸樣已是判異況可議到於千百年前乎俄亦言之而近來筵體漸皆放倒朝廷如此鄕黨可知邇之事父遠之事君初非二致則其居家之不能謹飭又可知矣雖以外面觀之粲粲衣服便成時樣予嘗謂故相金奉朝賀曰古人以士大夫如巿井爲憂而今之士大夫如譯舌云則對曰非但如譯舌乃如娼妓云故相之言固亦有激而發蓋出深惡之意而若使其言不幸有中則豈非士大夫之羞恥事乎卿之所陳予亦不以爲過矣而邪學固所當禁禁之而不得其道則適足爲貽羞之端而已以今紀綱之不立上下之不孚有何禁之之效乎予則曰禁之지道無別般妙法一言以蔽之曰反本而已譬如近來農政之講究人必笑其迂闊而其實則此乃眞箇務本之功也當今急務宜從山林之下窮經修行之士加以禮遇先自隗始則豈無風動丕變之效乎然而矯俗之道亦貴時措之宜不在其位不謀其政爲士者固當如是如或越俎於不當爲之地瀆屑於不當言之事則此亦諸不在六藝之科者矣予自來不喜看雜書如所謂三國志水滸傳等書亦未嘗一番寓目燕閒之所嘗從事者不外乎聖經賢傳而年來漸覺眼昏今春以後愈甚書册字畵多不分明如政望落點亦費眼力而以眼鏡臨朝恐涉駭瞻故六月親政亦難爲之矣然而經傳上工夫猶不敢自懈凡今日出入近列之人果能宣布對揚以爲一分模楷之方乎秉模曰聖敎誠至當矣第臣之所陳似欠忠厚而急於斥邪有不暇顧故相蔡濟恭在時臣嘗勸之使自處以攻邪學之主人雖使故相聞臣今日之言亦必不以爲過矣予曰李益運事亦可駭然貤贈之法至嚴卽亦金石之典是豈一銓官所可低仰而設令越例追贈此何異於賊職乎生前壽職之不得爲敦寧都正必待筵稟後許擬新有定式則況榮贈體重者乎秉模曰臣欲以此請罪而旣施問備之罰且方乞養將往遞易可悶故姑不論勘矣予曰向來臺諫中以兩款事俱請譴削則似難終爲晏然矣
정조 23년 · 강
遞吏曹判書金載瓉
정조 23년 · 목
敎于大臣曰昨日吏判疏批有問于大臣決之之敎矣卿等之意何如左議政李秉模曰雖是義起之禮特賜俯循恐有助於孝理之政矣右議政李時秀曰重臣陳情旣如此則其在禮使之政宜有從厚之道矣敎以許遞
정조 23년 · 목
左議政李秉模啓言入侍史官自有定員而一員規外進前承宣未卽察飭請當該承旨推考從之
정조 23년 · 강
命沃溝縣還米一千石代捧租仍作租還
정조 23년 · 목
左議政李秉模啓言頃因沃溝縣監鄭來百上疏本縣還米中一千石代捧租仍作租還便否關問該道矣卽見全羅監司李得臣狀啓則以爲本縣還穀米多租少春種不贍冬糴難辦今此米一千石之準折代捧者仍作租還事甚便宜請令廟堂稟旨分付矣該邑穀簿米多而租少論以種糧則租勝於米請依所請仍爲作租之意請分付從之
정조 23년 · 강
命固城縣令韓興裕疏中統營遠道親兵近嶺布軍移換之請置之
정조 23년 · 목
左議政李秉模啓言頃因固城縣令韓興裕上疏統營遠道親兵之換以固城布軍近嶺統納之換以沿海上納兩件事道帥臣各具意見狀聞後稟處之意覆啓行會矣卽見慶尙監司申耆所報則枚擧統營及山郡各邑牒呈以爲親兵之散在晉州咸陽等山沿二十一邑者合爲一千六百九十二名而行操則輪回赴期停操則無事閒遊比之布軍爲役最歇故或以私賤充定或以良保兼帶者無邑不然統納防布軍所在處近嶺只是居昌等三邑而防布措備差歇於上納統營程途亦甚便近毋論親兵與統納移此換彼捨歇趨著雖爲沿民之小益決非山氓之所願爲蘇此邑之舊弊反生彼郡之新瘼者有非一視均惠之道移換一款有難輕議請令廟堂稟處矣山沿軍額之互換觀於外面雖似便好論其事情實難强行捨歇赴苦之除樂赴者少而抑鬱者多邑倅疏陳非無意見營閫狀辭得其大體請姑仍舊置之從之
정조 23년 · 강
命多大釜山兩鎭改造船材許䂨右道封山
정조 23년 · 목
左議政李秉模啓言慶尙左水使金爀狀啓以爲多大鎭二戰船一隻限滿傷退難以駕海改造材木右道封山依例許䂨事請令廟堂稟旨分付矣戰漕船通用事姑未稟處而該鎭異於他鎭莫重戰器不可久曠依狀請施行之意請分付從之又啓言慶尙左水使金爀狀啓左道封山可用船材之有無及養至幾年則可以爲材與否令帥臣論列狀聞後稟處之意覆啓行會矣卽見該水使狀啓則以爲所管封山二十七處松木擧皆體小僅爲兵船伺候船材至於戰船材木姑無可合處若又退計三十年長養則可爲戰船材而釜山鎭二戰船改造材請令廟堂稟處矣船政每奉通變之敎而未及講定左道封山姑難取材釜山戰船異於他鎭姑依近例右道許䂨之意請分付從之
정조 23년 · 강
命迎華驛沿路站公行外竝除諸般入把之役五驛立待應把之數量宜除減防弊之道仍成節目
정조 23년 · 목
左議政李秉模啓言水原留守徐有隣所啓迎華驛支勅等諸般入把之役竝除減只令擧行於沿路站上下來過去公行而自京擧行之役一竝移責五驛則五驛比前苦重增置馬戶與雇立馬匹間講究措處事下詢廟堂變通爲辭矣迎華驛諸船入把之役及今除減然後果可爲完聚之道五驛偏苦之弊亦不可不念而增置馬戶恐難輕議雇立馬疋亦非設驛之意分付京畿道臣迎華驛則沿路站上下來過去公行外無論支勅及大小使星在前入把之役一一除減五驛則就見今應行之役各處立待與應把之數量宜除減必以相當於迎華驛除減之數爲期凡係侵漁之窠亦爲一切嚴防仍成節目報來以爲自本司別單啓下從之
정조 23년 · 강
命濟州反利木作穀之代許給還耗中折米百石
정조 23년 · 목
左議政李秉模啓言濟州牧使曺命楫報本司辭緣以爲本營各庫反利木三十同雖已推移換穀此是公私補用之物如無給代之資則薄邑殘況恐難成樣以其還分耗條中折米限百石除給爲辭矣所謂反利木卽是公私需用之資而今旣作穀則百石耗條之請得事勢似然請依所報施行從之
정조 23년 · 강
命南漢餉租之在於畿邑者屬之華城屬邑分留糶糴先以賑廳錢給代南漢後以嶺南北漕錢充報賑廳
정조 23년 · 목
左議政李秉模啓言頃因京畿監司李在學所啓南漢餉租之在於道內各邑者當作錢以送於南漢而趁今發賣其勢末由姑令依前半分待捧糴後作錢爲辭而批旨內以穀屬之某衙門半分使之給其代事令廟堂指一草記事命下矣以嶺南北漕錢一萬五千六百兩劃送南漢以準餉租一萬三千石元貿之價則可以有裕而北漕錢非當年內沒數準捧者有難遲待先以賑廳錢一萬五千六百兩劃給南漢其代則以北漕錢所捧者限一萬五千六百兩定以四年隨所捧充報賑廳所貸之意分付嶺南道臣及廣州留守以爲往復與受之地租一萬三千石屬之華城屬邑半分半留年糶糴事請亦分付於京畿監司華城留守處從之
정조 23년 · 강
命晉州等四邑漕稅錢限年分捧北漕船姑勿新造
정조 23년 · 목
左議政李秉模啓言頃因泗川民人呼訴漕稅錢限年收捧之意筵稟行會矣卽見慶尙監司申耆報本司辭緣則枚擧晉州等四邑所報以爲晉州北漕船稅錢二千七百五兩零昆陽三千四百八十四兩零固城六千三百九十八兩零泗川四千四百四十二兩零漕錢之最初創出年條未詳而十二隻船稅之各捧十二兩歲取十二邊者除却用下尙餘一萬八千三十二兩零此外三千二百八十四兩零壬子年分送金海河東南海熊川鎭海等五邑三千兩戊午年分送金海河東南海熊川鎭海巨濟等六邑倭館監董所許貸一萬八百兩封不動錢六百兩統而計之則合爲三萬四千七百十六兩零各該四邑每歲以本錢一千兩定數而利條只就當年應捧條以二百兩一時出秩捧入以至畢捧之年而準此例施行則其所收殺多或至於六七年少可了於三四年每歲已捧之錢竝與新稅錢封置官庫從便作穀則不出十年錢弊可祛造船上下之數以穀代錢從市直折定出給以準錢下時式例監董所許貸錢待其還報準此例擧行而金海等邑分送錢一體作穀恐似得宜爲辭矣今此每歲一千兩竝與利條當年捧入似爲便當至於造船一事近來兵防船新造者皆令可以運穀則日後北運可以通同北漕船名色不必更置姑勿新造待本錢收殺隨邑隨報待本司知委擧行之意請分付從之
정조 23년 · 강
推平安監司韓用龜仍命楚山府官用火稅減給之數營邑爛商釐正
정조 23년 · 목
左議政李秉模啓言頃因本司草記楚山府還穀以隣近各鎭給代條移劃而如或有不便之端使之報本司後稟處之意行會矣卽見平安監司韓用龜所報則以爲今若自楚山府出給則疲殘鎭卒之受穀於他官也其穀品之不精斛內之不實已無可論而相距之最遠者或爲三百里稍近者亦過百一二十里則往來之際所受之穀猶不能當其所費雖有給代之惠而反被給代之害依前受食於各該主鎭邑爲便而當初四千石移分之請實出於萬不獲已之勢爲辭矣各鎭給代事勢如此則不可强行而所謂四千石移分之請槪緣該府官用火稅之減給而取用加分之耗則勿論如此如彼自本邑矯捄可也罔念當初加分之請本出於該府反欲移疾於內地者不成事理而曲循邑報遽煩狀請未免不審該道臣推考該府旣以加分爲難則就火稅中依舊例變通亦無不可營邑爛商從長釐正更無敢以似此猥屑之請煩聞之意請分付從之
정조 23년 · 강
命廣州府支放不足之數以城役條及兩西管餉小米船價補縮條乙卯中旬貸用餉錢代穀取耗充用仍以畿邑移貿穀價錢給代於城機所管餉所
정조 23년 · 목
左議政李秉模啓言廣州留守徐鼎修狀啓以爲臣營出鎭後支放不足之由前留守洪檍已爲登聞移貿穀還爲發賣從便區處事判下擧條而設屯非萬全之策作穀無兩便之道城機所城役條關西營餉小米二千石海西管餉小米一千石與兩年耗條六百石及添餉小米一千石船價補縮條八十三石五斗乙卯中旬時管餉錢貸用代關西作穀七百七十六石合爲五千四百五十九石五斗以此仍留糶糴每年取耗則厥數相當於支放不足五百二十石零城機所城役條及管餉所添餉條以畿邑移貿穀換作之錢從便給代而管餉作米與畿穀作錢折價不同故錢邊不足此則自臣營方便措劃計料如是區處則旣無散錢作穀之弊又非買土設屯之比請令廟堂稟處矣散錢作穀旣多爲弊買土設屯亦係難行而今此所論簡而不煩待移貿穀價錢區劃依狀請施行之意請分付從之
정조 23년 · 강
命統營都廳倉仍奮勿罷
정조 23년 · 목
左議政李秉模啓言頃因昌原府使李尙度上疏批旨內統營都廳穀事不惟說弊亦旣救弊問于道臣許施後狀聞事命下矣卽見統制使任嵂狀啓則以爲臣營以海防重鎭與馬島一水有限烟火相接凡係衣袽之備桑土之謨靡不庸極若將待變緩急需用各有其處故量度其要害乃置五處都廳三處外倉而劃屬募軍如當倉卒轉運之時不煩邑民不用營卒而以此屬取給進上所需公用各種以至軍器舟什許多策應分排都廳逐朔貿用而所謂募軍代以身役從土產受本價隨時貿納密陽倉道內穀物之船運者以其相距之稍間參以定界三浪江上設置倉舍使之捧留自營運來以便轉輸巨濟倉八戰船新造之材取用於此地故說倉置穀糶糴取耗以備造船役價固城倉以營下地方創置賑恤雇馬等穀歲儉而取補賙賑遞易而用備刷價臨急則爲邊城之饋餉平時則爲一營之資用若其句管之方貿易之節苟非臣營監色則非特公貨之狼貝易致倉底之虛逋今若竝罷各倉監色付之該邑元餉則布置沿海朝令夕發之意已無可言而江邊之所輸致於中途者使何人監捧湖沿之所轉運於嶺倉者使何邑受置進貢各種軍器諸件舟什凡具營用雜物責之各邑爲弊反甚自營直貿其勢未由各邑都廳倉營監色存罷當否請令廟堂稟旨分付矣統營都廳倉各邑孰不以爲弊而臣則以爲各樣物種及策應皆非可闕者而若罷都廳則勢將使該邑擔當營屬所當之事邑吏替當而果可無弊乎各邑徒見目下如干之流弊莫念來頭無窮之巨瘼恐不如仍奮之爲便請以此分付從之
정조 23년 · 강
命統營句管嶺南穀換置沿邊及湖南山郡穀換置通運各邑事令兩道道臣如有換劃之道擧其實數以聞仍命該營支放不足之數姑許依前移貿
정조 23년 · 목
左議政李秉模啓言頃因統營狀請移貿不可更爲開路於旣罷之後狀辭置之之意覆奏行會矣卽見統制使任嵂狀啓則以爲臣營凋瘵之源職由於耗穀之漸縮支放之難繼雖在移貿許行之時或値還穀減縮之歲則錢貿米軍作米前後請得合爲六次而逮至甲寅時留米一萬四千石中劃給五千石以其餘數盡分取耗限年充補自備局入啓行會而次次滋益今至一萬二千餘石今以此穀限四千石許今劃付其餘元穀八千石退定年限盡分充補亦如已例甲戌年湖運之停廢因該道釐正使書啓而丁未年統制使趙心泰海南以下依前通運事具由狀請自廟堂覆啓許施而只以四百里爲限海南等六邑入於還寢中通運止於光陽等五邑一是湖沿別無夷險而不令直輸於營倉只使運致於蟾津此實湖沿之捷逕惟此海南諸邑限以四百里內外或行或否殊無兩年所植亦皆向茁自外山第一岡至第四第五岡無非受風之地而土且堅硬稚松間多枯損雜木漸復萎黃所播橡實或有稍長者或有始生者大體則稀疎甚而稠密遠矣目下所見已爲可悶而外此岡麓間間有初未播植處此雖緣役鉅力綿之致繼自今嚴飭兩陵之官每於春秋播植之栽培之使稚者愈長疏者愈密以收不息之功且於移植時勿以本陵內樹木有若破東補西之爲而必於他處得來則崇岡嘉木庶可以漸次蔥蔚○長陵獻官洪義浩書啓以爲丁字閣奉審分付矣轉貿米軍作米劃給決不可以曾有已例輒爲許施以致難繼之患海南等六邑竝令通運事當初之旣許旋寢實緣本道事情之難便今難更許至於嶺南穀之盡數換置於沿邊湖南山郡穀之限四萬石換置於通運各邑雖不可一切防塞如數換置勢亦爲難分付兩道道臣如有參量換劃之道擧其換劃實數登聞而此不足爲支放救弊之道大抵移貿一事若善爲之則竊以爲無甚病民故曾於待罪有司時備陳其不可不許之端而行之八九年又以民弊登徹言旣不效更不敢以此事仰陳捨此一條則飭其作屯之外更無他道請依前覆啓分付詢于右相右議政李時秀曰最初移貿之前統營支放未聞有不足之患料條漸次增加至於移貿而充數此則前後帥臣之過也旣增之料自朝家不可遽令減削又不可別爲區劃以繼其難繼如此則姑許依前移貿而移貿之際多少爲弊之端嚴飭矯革待設屯所入之足當此數然後移貿一事永爲革罷似好矣從之
정조 23년 · 강
命阿耳鎭僉使依古群山鎭例差送
정조 23년 · 목
左議政李秉模啓言頃因本司啓目古群山僉使還作履歷窠事判付內阿耳鎭稍重體例一款令關西帥臣論理狀聞事命下矣卽見平安兵使李儒慶狀啓則以爲阿耳鎭處在邊門要衝無所附屬而作爲獨鎭以本鎭兵及廣坪堡兵爲緩急專制之權則其設始規模不可與江邊各堡比倫無論守令與府鎭所屬皆以久勤認爲地卑望輕故軍卒推刷之節民訟往復之際其所彈壓終不及履歷時還作履歷然後體例可以稍重而事係變通請令廟堂稟處矣才不係地惟在擇用雖曰履歷擇非其才則或反損於久勤用得其人則何遽讓於履歷而論以大體則履歷猶有擇才之意久勤全乖用人之道履歷之勝於久勤奚但阿耳鎭之爲然而旣有軍營則不得不用久勤旣有久勤則又多拘於窠窄此所以通變之爲難也雖然如阿耳之鎭設置凡百終難以久勤彈壓依前作履歷窠恐合事宜請以此分付詢于右相右議政李時秀曰欲使稍重其體貌則久勤果不及於履歷而擇人差送則又不係於履歷與久勤雖是一邊將窠亦屬官制頻數變改臣意則似重難矣秉模曰持難之論亦出於重官制之意頃於古群山僉使還作履歷事粘啓判付有所指敎此亦依其時判付請分付該曹從之
정조 23년 · 강
罷前修撰朴吉源執義沈奎魯職
정조 23년 · 목
左議政李秉模啓言向來諡坐後執義沈奎魯之旣參坐而旋起鬧固已未曉而前修撰朴吉源如欲對章則但當就事論事以明其不罷坐之實狀而已歷擧諡字逐條論辨未免損體之歸沈奎魯則又復盛氣詆斥有若仰質於朝廷者亦豈成說後世諡法雖曰非古原其意則以君父之尊亦未嘗可否其間一付公議今以同參共議之人公加非毀以至推上於朝則一經諡坐必有一番葛藤寧有如許事體乎臣謂前修撰朴吉源執義沈奎魯竝施罷職之典宜矣從之
정조 23년 · 강
命湖西自備租七百石依該道道臣所報劃給補賑
정조 23년 · 목
左議政李秉模啓言忠淸監司李泰永報本司辭緣以爲道內賑邑極其浩多營邑自來凋殘昨年自備租七百石依已例劃給補賑爲辭矣旣劃賑穀之後又請此穀未免謬例而取考各年文報則皆自本司許題故敢此仰達從之
정조 23년 · 강
飭嶺湖三道堤堰疏築之政仍命備局摘奸秋後發送
정조 23년 · 목
左議政李秉模啓言守令應旨之章士民農務之書今幾畢到而恩批屢勤奬諭頻繁密邇之德詢蕘之念孰不欽仰而在邑弊則田軍糴爲其綱在農政則曰勤曰早曰水利爲其綱而堤洑申飭在於春後故諸道猶未盡其修築疏鑿之方頃聞楊州幼學安聖鐸之言則二三月貯水效近而少七八月貯水效遠而大其言頗有經驗近見三南道臣狀本則亦或以待秋增修爲言如欲待秋必也先秋而念念在兹然後可以奏功請預爲關飭於嶺湖三道勿以春間疏築爲塞責之歸本司摘奸則秋後發送以考一年勤慢從之
정조 23년 · 강
命常賑穀中外邑之取用會減事令廟堂草記稟處
정조 23년 · 목
戶曹判書趙鎭寬啓言會付穀之各道所在者無幾而諸般公下無以劃給則外邑不得不姑爲推移於常賑穀雖其事勢使然而本曹則無穀而應下如例惠廳則按簿而便歸虛錄以此以彼俱無所當豈不爲悶隘之甚乎昨冬沃溝縣監鄭來百疏陳此事自廟堂以依前會減之意覆啓蒙允矣一邑旣許則他邑亦不宜異同且念惠廳之當初防塞固是典守之常道而此則非如他司請得之類恐不必一向相持請下詢大臣處之詢于大臣左議政李秉模曰事勢之悶隘誠如戶曹判書所奏他衙門請劃之謬例固當嚴防而戶曹穀不足之代不爲着手於常賑而更於何穀乎畢竟會減在所不已則姑且覊縻徒致虛留者少無益於公家依前會減似宜矣右議政李時秀曰會付穀之不足其來已久常賑穀名雖不許用實則邑邑取用徒致虛留之弊依前關由該廳隨其用下卽令會減似宜矣敎以惠堂亦陳所見宣惠廳堂上鄭民始曰此事之難處誠如戶判所奏賑穀日漸虛留事面亦甚苟且而前堂上之疏陳定式大體旣好臣之持難特以此也敎以筵退後與前惠堂往復停當令廟堂草記稟處
정조 23년 · 강
重推大司諫申獻朝
정조 23년 · 목
承旨沈象奎啓言大司諫申獻朝傳啓之際未承下敎而不以具書備陳者有違臺體請推考從之○獻朝避嫌批以勿辭亦勿退待○象奎又啓言堂諫傳啓之際如有新啓則當先奏於下諭啓辭之前雖以所懷爲之亦當先爲措語而大司諫申獻朝傳啓旣畢又已避嫌之後欲陳新啓者未免做錯請從重推考從之
정조 23년 · 강
遞承旨金載翼以鄭尙愚代之前望也
정조 23년 · 강
命注書金啓溫事過後拿處
정조 23년 · 강
大司憲宋煥箕上疏辭職仍陳務本節用之方賜批
정조 23년 · 목
疏略曰臣虛帶師傅之職今幾年矣衰癃之身雖蒙體諒得以退伏田野而區區微沈何嘗不變結雷肆乎近伏聞睿學益就講規漸備誠不勝欣抃之私而顧此殘喘無路進身只增罪戾不意兹者敦諭遽降至以近益康勝足可作行爲敎臣聞命震駴若隕淵谷賤臣年來癃疾轉甚寧有强策登途之望哉伏乞俯賜鑑諒將臣本兼諸職亟許鐫免仍收召命俾得安意就盡臣竊又有感激慚惶者衣資食物之前後恩賜不啻便蕃至於今年數月之間米肉之頒遽已再及臣是何人獲霑恩養若是其優渥也仍伏念向者之農政綸音有以見大聖人經國之先務恤民之大端而頒下八城擧皆欽聳臣亦秪受而竊不勝贊歎然而如臣之計疏耕稼啙窳偸生者徒自愧懼而已至若農書雖因閣臣之書報承有筵敎之勤至斯豈有門徒之可稱蘊抱之可言而得以對揚明命乎噫古聖王保民之政實不外於務本節用臣固知殿下克致惓惓矣批以自卿之還居然三載耿耿予思何日忘之而予之不復以餘外職事强之於卿者豈徒安卿之心蓋將以此爲必致之道耳予雖責卿以世道國政卿當黽勉彈冠況今予所以便安之企待之者果如何而卿欲一味守東岡之初心乎顧予寡昧誠淺禮羅勉諭申復遐心莫挽兹者巽牘之來倍甚瞿然顧今日候不至甚熱卿須竢間登程附陳農書事山林畎畝之間必有自得之經綸向於印頒之日申致乞言之意卿乃拈出務本節用四箇字以應之卿之誠款予實感歎不已也仍命此批答下諭道臣令地方官傳諭
정조 23년 · 강
判敦寧金華鎭疏陳無敦寧乞遞賜例批
정조 23년 · 목
吏曹以華鎭疏辭啓請許遞從之
정조 23년 · 강
修撰韓用鐸上疏賜批
정조 23년 · 목
疏略曰臣早失怙恃家有仲父依賴爲命不幸春初作故於華城臣病亦濱死未及奔哭而卽竁之期實在三月之望政擬馳往適縻館銜更値享役旋又有沐浴之急無暇言私及承聖敎諸臣乍退而此時職居三司者尤當沫血待朝積誠回天則固何敢一時擅雜坐虧義分而第臣愚淺私竊以爲退竢之日旣與伏閤之時有間叔侄之恩卽天彝之重也不得臨訣窀穸則是人理滅絕也其在敦倫厚俗之世庶或仁人君子之矜恕率爾妄行迺者人言不及旋踵疏本雖未得見槪知其深重原之本情雖云未諒斷以前面亦或無怪且臣出入言地于今十年忍與巨魁尙戴一天不誠之罪固已山積以此加誅實所甘心至於官職去就尤無可論伏乞亟鐫臣名於三司之列仍治臣虧分蔑義之罪國家所以設置耳目之官豈徒然哉固將導之以敢言責之以直截官失則有箴袞闕則有補竊覸殿下年來擧措往往出於常度之外每於義理隄防爲臣子者所當力爭之處則不惟逆折之使摧其氣又復嚴禁之使緘其口至於向日堂疏之出也乃令政院嚴飭三司掌吏俾不得復有章疏臣於此事尤不勝憂歎之深也夫使喉院不捧言官之疏猶有欠於來諫之風況今至賤之吏胥勒箝其官長之口目今廁跡臺閣者其風裁言議雖不及於古人而殿下所以待臺閣則恐不當若是其輕也不但於翕受之德有所虧闕竊恐等威由是不明紀綱因此益卑伏願殿下惕然念兹批以人言不足恤人之爲人人倫是耳誠若人所云云如今薄俗類聚薄倫者流置之言責論思之列然後始可恔於心竊爲言者惜之附陳事予之如是當矣爾曰如彼亦是矣爾其勿辭從速察職
정조 23년 · 강
兵曹判書金文淳因執義沈奎魯疏語上疏乞遞賜例批仍以藥院提調牌招
정조 23년 · 목
疏略曰迺者臺臣以臣待罪東銓時沈鏔之差遣西邑論斥峻發臣於此誠不勝瞿然也臣於沈鏔素無雅分年前偶識其面則外貌頗似了了臣但泛然記有而已昨冬三日大政沈滯之疏通遐遠之收攬莫非對揚我聖明博施普霑之盛意而一名武弁之獨漏於守宰差除易致向隅之歎故嘉山作宰之後披閱官案則鏔履歷旣經郡府見職又是應遷而實不知曾有繡啓之論罷信口呼望遂蒙恩點臣則至今認爲公擧再昨藥院得見臺疏不覺惝怳取考金吾文案始知其委折蓋此事在於甲寅冬而此時乃臣苫塊哀疚之中宜臣之不聞不知自招無妄之咎也第其論列太不稱當臣雖無狀若明知其有罪則豈或故差豐饒之郡以病朝家懲貪之政乎此莫非臣行已無素未能見重之致以此情踪顧何敢揚揚彈冠自廁於百僚共貞之際也抑臣復有疾呼於此忽自前月宿痾次第闖發前頭侍衛之役從此莫强日次問候之班無望自致伏乞將臣本兼職名竝卽遞解○內醫院啓言提調金文淳謂有情勢今日問安不爲仕進請卽牌招敎以問備在銓官卽好消息一番問備若引義則推緘若滿囊將如何處義乎況疏旣承批卽爲牌招備員入侍
정조 23년 · 강
判尹李膺擧上疏乞遞賜批
정조 23년 · 목
疏略曰癃衰之喘不敢久留旅邸猥乞恩暇行將告歸瞻望象魏不勝耿結此際伏奉京兆新除天牌儼臨驚惶感激如醉如癡第伏念如臣所被寵命乃關西三百年所無聖德隆深天地莫量雖不得不祗謝恩命而糞土賤臣全無知覺何敢自效於職事揣量微分又何敢一日自安乎伏乞收還恩命許臣歸守故山批以擢用者欲使一方人士知所勸於飭躬修行卿其勿辭量筋力行公
정조 23년 · 강
大護軍李家煥以申獻朝疏事上疏乞休賜批
정조 23년 · 목
疏略曰臣以跡則至畸單也以人則至庸下也而乃於聖明之世偏荷眷顧之恩前後敡歷罔非踰分節次滾到遂躋顯秩過分之福理必招災居常悸懍不啻集木近年以來稍謝睢盱獲就寬閒庶幾與世相忘不意申獻朝之疏出而其不相忘猶若是之已甚也其疏中一款蓋提及臣家貤贈事爲說也臣雖疲劣固不忍自敍世德以對渠凌踏之口氣而況伏讀批旨下者始燭其初由偏私繼諭以釐正後時乃有當初不審銓官推考之命至於無難侵人先故殊不知絜矩之敎尤足以敦薄夫而樹風敎大哉王言奚但爲一人一家之私而已哉然而偏被獨當者卽臣也臣雖木石寧不感泣及夫日昨傳敎之下而非但臣濫叨之職猥蒙諭及乃臣先世淸顯特垂記念諭之以地處軫之以事面事雖仍施恩是特贈夫得此貤贈人人有之得此恩言歷數古今更有何人謹將十行祗告家廟四合龍動色如聞幽咽不自覺其淚被面而胸抑塞也臣旣蒙曠絕之恩雖使自爲之地萬萬無以及此尙復何言而乃所欲畢陳者有之立身以顯父母人子之至情而緣臣不肖以榮招辱愛親者不敢惡於人敬親者不敢慢於人聖人之大訓而緣臣無狀至使人之爲言侵及幽明有傷聖世忠厚之風臣一則爲自己悼身名一則爲朝紳惜風習傷痛之餘繼之以憂歎也仍伏念臣備經險道自厭餘生而依遲睠係不忍告退臣雖屛伏居乃城闉觚稜咫尺淸光入望在身私義卽是父母之孔邇也今則一身僇辱之不足橫逆至加於父祖椎心泣血仰穹俯壤尙何顏面言笑徘徊自同平人哉伏乞賜以骸骨退歸田野臣亦不敢高飛遠走不在人間且將農桑近郊歌詠聖澤歲時則趨以綴朝賀之末緩急則進以圖隕結之報臨紙涕泣不知所云批以不足深卞卿其勿辭行公
정조 23년 · 강
持平李敬參疏陳母病乞遞批許救護
정조 23년 · 강
以李翊永爲通川郡守口傳也
정조 23년 · 목
江原監司尹弼秉以通川郡守金復光身死馳啓敎以令該曹口傳差出待下批卽爲下送
정조 23년 · 강
命嘉山郡守許㶏一司除署經下送
정조 23년 · 목
政院啓言嘉山郡守許㶏諫院旣已署經憲府則不得備員署經何以爲之敎以一司除署經下送
정조 23년 · 강
東西各陵端午祭享獻官等以植木形止書啓
정조 23년 · 목
健元陵獻官李晩秀書啓以爲進詣本陵及徽陵崇陵三陵局內昨秋今春播植處詳細看審則本陵昨秋播植報禮曹株數自來龍界至白虎邊看山峙下麓外山右岡瘞坎右邊洞口外蓮池四面堤上松木七百株檜木三百五十株雜木四百株看山峙下邊至水剌間後面外山左岡下平坂播橡實三十斗今春播植內山來龍自石手峴至主峰後外山一岡脊上碑閣後面松木一千二百株檜木五十株雜木八百五十株御井上紅箭門西邊外山三岡平坂橡實三十斗而植木則根皆着土芽漸成枝頗有蔚然之意橡實則下種雖似稀疏出土皆得茁長間間枯損處雖或有之不過十分之一二徽陵昨秋播植主峯上外山一二岡松木八百三十株雜木一千六百株橡實四十斗今春播植內山曲墻後主峯來龍三處外山一二岡松木四百株雜木一千五百株橡實二十斗崇陵昨秋播植白虎上下松木九百株雜木一千株今春播植內山主峯紅箭門左邊洞口大路邊松木二千二百株檜木三百六十株雜木二千一百株橡實四十斗兩陵周圍則倍廣株數則較少而所播植者幾皆含活帶靑可期成就枯損之數亦不至夥然而健元陵看山峙右邊徽陵字內接界處崇陵白虎下麓內外未及播植土皮間脫不可不趁卽補植大抵三陵播植處多是山瘠沙石之地土性極其堅硬種木難於着根必須磨以歲月不住種藝方可以漸次長養敎以道伯秋奉審時以着根多少別爲措辭於狀聞中依疏堤措辭例爲之事下諭畿伯○穆陵獻官金熙朝書啓以爲本陵局內昨秋今春播植處先爲看審則昨秋所播植松木二百七十株雜木一千三百五十株橡實五十斗今春所播植松木一千株雜木二千九百株橡實四十斗而自本陵洞口至紅箭門左右邊無論舊植新植檜木擧皆蒼蔚自大王陵上後麓至王后陵上後麓松與雜木根固葉生漸茂密自白虎之與健元陵接界處至靑龍之與顯陵接界處其所茂密雖遜於兩陵上後麓亦皆着根帶靑自外山第一第二岡至三四五岡雜木雖已竝茂松木間多枯損蓋此五岡俱是沙石磽确之地不宜於松檜等木故所植未免稀疏至若橡實皆於外山五岡莎脫土露處播種今方抽出莖葉而以所種斗數論之芽生者菫爲十之二三此則似由於落種之不得其方顯陵局內諸處一體看審則昨秋所播植松木一千株雜木二千五百株橡實四十斗今春所播植松木一百株雜木一千五百株橡實十五斗而自大王陵上後麓至王后陵上後麓無論松與雜木着根已固嫩芽方出頗有蔚然成林之望而靑龍邊上下紅箭門左右兩年所植亦皆向茁自外山第一岡至第四第五岡無非受風之地而土且堅硬稚松間多枯損雜木漸復萎黃所播橡實或有稍長者或有始生者大體則稀疏甚而稠密遠矣目下所見已爲可悶耳外此岡麓間間有初未播植處此雖緣役鉅力綿之致繼自今嚴飭兩陵之官每於春秋播植之栽培之使稚者愈長疏者愈密以收不息之功且於移植時勿以本陵內樹木有若破東補西之爲而必於他處得來則崇岡嘉木庶可以漸次蔥蔚○長陵獻官洪義浩書啓以爲丁字閣奉審則殿內西邊所鋪別紋地衣二立月廊別紋地衣二立渝傷祭器看審則白沙鉢一立白磁碗五立白大貼五立白匙貼二立馬尾篩一坐足鼎三坐小鼎一坐水刺間仰油芚一件典祀廳仰油芚一件鋤乙金一件炙金一件小沙用一坐麪機一坐造泡囊一件架子靑木褓一件竝破傷香大廳中門之廢不復葺只有石址東西墻垣之不爲蓋瓦露以空石者爲十五六把許此不可不趁速修葺局內新植木諸處一一巡審則自主峯至曲墻後及來龍後托至垓字內靑龍肩胛外靑龍至垓字內外白虎外外白虎肩胛前後昨冬本陵官所植松檜木爲四千餘株今春自禁衛營所植松雜木爲十三萬餘株云而舊植䕺茂新植向靑俱有菀然之效其中山岡土瘠處間或有萎黃者要不過三十分之一稚松稍大者新芽未茁又被旱損難保其十分全活者此亦爲二十分之一路左右檜木及沮洳處五里木柳木則擧皆生活枯者絕罕外外白虎西邊略有未及補植處此則待秋擧行計料云所播橡實松子亦多出土至於年久長松則連年蟲損太半受傷今春許䂨之六千餘株外尙多枯損處蟲災則比昨年頗減而猶有餘種自本陵連爲拾蟲今幾向熄敎以可以修改者分付該曹卽爲修改而門垣則令齋郞劃給物力從便修築○明陵獻官閔台爀書啓以爲本陵局內橡松種播處與本陵別檢尹亨烈眼同遍審則松木春秋所植擧皆着根生筍可期蔚茂之望而來龍靑龍尤爲密茂間或有略干株枯黃處統計元數不過十百之二三橡實今已出土間多茁長其枯黃處待秋補植之意各別申飭而或有蟲蝕處故趁速拾去之意亦爲申飭敬陵翼陵順懷墓與各該陵墓官眼同看審則敬陵翼陵勿論所播所植其所生茁與明陵別無異同而翼陵腦後龍虎最緊處山勢岌嶪土品瘠薄在前播植者今難着土難望其茁茂每年春秋惕念加植之意亦爲面飭順懷墓兩年所植一如三陵幾皆長養而株數差少間多稀疏處故待秋加數播植之意亦爲申飭○元陵獻官朴基正書啓以爲進詣本陵及惠陵局內昨秋今春植木處一一看審則本陵紅箭門內外左右挾路今春所植檜木五百餘株擧皆茁茂所播橡實四十餘斗間間出土抽葉曲墻後主峯今春所植松木三百株極其稠密向茁主峯後礪石峴昨秋所植雜木百餘株今春所植松木二百餘株幾盡着根抽芽馬當嶺前後昨秋所植松雜木百餘株間或枯損今春所植松木五百餘株今方向靑黔巖峯昨秋所植松雜木一百五十餘株今春所植松木九百餘株枯損者不過十分之一二而亦甚茂密溫井峴今春所植松木亦爲一千二百餘株而所見無間於黔巖峯外山之第一岡二岡卽黔巖峯後麓而昨秋所植松雜木六百餘間間枯損第三岡四岡卽溫井峴後麓而昨秋所植松雜木二百株間或枯損所播橡實爲九斗而間間出土第五岡六岡卽莎峴前後麓而昨秋所植松雜木三百株亦多枯損第七岡卽南山內而昨秋所植松雜木四百餘株或枯損或僅存生意而所播橡實爲四十一斗出土者無幾惠陵紅箭門內外今春所植檜木五百餘株及曲墻後主峯今春所植松雜木六百餘株擧皆着根向茁外山第一岡卽冷井峴之下而峻急闊遠有非如干事力所可下手者昨秋今春所植雜木合爲一千二百株而太半枯損且未植處居多無異濯濯極爲可悶第二岡昨秋所植松雜木五百株間多枯損今春所植雜木三百餘株則今方抽芽向茂第三岡卽忘憂里峴以上而昨秋所植松雜木今春所植雜木合三千餘株而皆着根茁盛蓋兩陵植木處局內則擧皆茁茂幾至成林而主峯以上及外山如非壘石之地盡是受風之處前後所植已多枯損則雖箇箇善種猝難茂盛必也用力倍蓰然浚可責成效故面飭陵官使之着意擧行至於惠陵外山則初不擧論處甚多雖緣事巨力綿之致所見誠甚未安不可不趁卽栽植○弘陵獻官徐龍輔書啓以爲本陵局內周回看審則松木兩年所植一齊抽筍擧有匪久蔚然之望而其中雖或有間間枯黃此不過十百之一二待秋補植之意申飭陵官橡實善爲出土次第茁茂故以禁樵拾蟲等事亦爲申飭仍詣昌陵局內看審則亦與弘陵局內無異故以補植禁樵拾蟲等事一體申飭
정조 23년 · 강
平安監司韓用龜以輪病後損財救助人開錄馳啓施賞有差
정조 23년 · 목
該監司狀啓以爲頃於輪症之後出義氣損財埋葬救病之人開錄于左龍岡閑良成壽昌小米一百六十二石救活三百三十六口平壤幼學張德來小米一百四石救活一百八十口助葬三十二口出身黃再澄小米一百石助葬一百口泰川嘉善都夫應小米五十石八斗救活一百五十二口助葬十五口敎以龍岡閑良成壽昌所出穀物旣爲一百六十餘包救助人口多至三百三十餘名爲諸道之最道內邊將瓜近人作窠令該曹口傳差送平壤幼學張德來出穀一百餘乞救助二百餘名與丹陽黃啓愼相當分付道臣考其爲業殿祠相當窠調用狀聞出身黃再澄泰川嘉善都夫應竝賞加而邊將及賞加官敎今日下批安寶與有旨成送道臣處
정조 23년 · 강
勘放金吾時囚朴大良
정조 23년 · 목
禁府啓言頃因慶州府尹吳鼎源上疏備邊司啓辭批旨內海弊申禁後首先毀劃之該倅以其姓名報來仍施違制之律事命下矣迎日前縣監朴大良自本道指名以來而今已拿囚以制書有違律杖一百收贖告身盡行追奪放送
정조 23년 · 강
推修撰韓用鐸仍命牌招入直
정조 23년 · 목
承旨李書九啓言昨日違牌諸玉堂飭敎之下終不入直事體極爲未安有親病實故及衆所共知情勢外請修撰韓用鐸推考更爲牌招入直從之
정조 23년 · 강
命各陵園墓典祀官及奉常寺久任卽頒賜漆油扇推永陵曲祀官韓用鐸
정조 23년 · 목
敎曰各陵園墓端午祭典祀官等二十五員及該寺久任郞內下漆油扇頒給其中永陵典祀官從重推考
정조 23년 · 강
遞承旨鄭尙愚以李翊模代之前望也
정조 23년 · 목
尙愚不爲仕進也
정조 23년 · 강
遞差刑曹參判金啓洛參議兪岳柱以李漢豊金載翼代之尋竝許遞以金熙朝丁若鏞代之竝前望也
정조 23년 · 목
因刑曹都囚徒敎曰許多獄囚未完決者夥然竝與月推之參判參議例爲者近多闕焉此豈諉之在外判堂之事乎參判參議遞差前望單子入之待下批牌招自今日使之逐日會推而未回啓文案亦令趁卽稟處前望以漢豐等批下○敎曰刑曹參判參議不爲赴坐云竝許遞前望單子入之待開門牌招察任以熙朝等批下
정조 23년 · 목
以洪良浩爲吏曹判書曺充遂爲執義尹羽烈爲司諫李鼎德爲禮曹參議鄭民始爲工曹判書金載瓉爲判敦寧
정조 23년 · 강
加分湖南還穀十三萬四千九百二十一石
정조 23년 · 목
備邊司啓言頃因全羅監司李得臣加分狀啓一邊斟酌加分一邊定數登聞之意覆啓行會矣卽見該監司狀啓則以爲列邑加糴米二萬五千九百二十九石太一千九百五十七石租四萬八千三百五十五石小豆一百石應加分米二萬八千五百七十石合各穀十萬四千九百二十一石爲先從略排劃使之繼巡分給而此後種糧鋤糧又不下三萬石合計已報都數爲十三萬四千九百二十一石就此中計除年例加分則別加分各穀當爲十萬六千三百五十一石準此數許劃則參量磨鍊均排分給有餘則還錄不足則加請事請令廟堂稟旨分付矣今此所請之數必有參量而遙度不如近見有難臆加增損依此加分後如有過不及之處從實數追後登聞之意請分付允之
정조 23년 · 강
命安東前營將金鎭鼎卽其地定配
정조 23년 · 목
義禁府啓言安東前營將金鎭鼎原情以爲渠十八代祖忠烈公金方慶胎生之遺墟在於安東府西先面在鄕諸宗竪碑於遺墟守護近屢百年矣醴泉居金重得及墟下居金重玉兄弟亦是忠烈公後孫也偸葬其父於碑閣對沖之地故境內諸宗聯名等訴於本府則自本府置重得於落科捧掘移侤音未及掘移而前府使朴宗來遭故遞歸渠適於此際待罪鎭營瞻拜遺墟碑之日諸宗咸聚而金龍弼等以起訟顚末詳言於渠渠目見其偸葬之處則果爲礙逼故招重得以爲汝旣同宗訟又見落則斯速掘移之意縷縷言及而終不掘移故渠以爲先之心萬萬憫迫雖不發送將差而果爲傳令面任推捉重玉之際重玉先爲自現故初無結縛枷囚之事而渠以擇日掘移爲言故果爲拘留笞治面任眼同催督重玉請放出則卽當掘去云故旋卽放送矣其翌日果爲掘移渠以爲先之心替當民訟冒犯蔑法逞私之罪云請上裁敎以所謂直招無異發明先脅後囚之說査啓昭然且渠供亦云推捉而初無枷囚樣分疏者究其語勢難免首尾之橫決此一款所當更爲盤覈而發牌與勒掘旣皆遲晩爲先卽其地方定配
정조 23년 · 강
命忠淸前水使安橚分揀放送誤爲現告之帥臣從重推考
정조 23년 · 목
義禁府啓言忠淸前水使安橚原情以爲渠之本職到任在於丙辰十一月十七日而當年軍需錢已自六月加下丁巳條之引用已非渠到任後事渠之移職交代在於丁巳九月初四日而翌年軍需錢時無引下則戊午條之引用亦非渠在任時事丁巳條不足事一則丙辰加下九百餘兩先除充報之故一則戰船兵船新造龜船改槊閏朔給代軍物公廨修繕等事非年例之會下而竝湊於當年春夏仍卽遞易之致會下錢還徵事本道行査之日渠之各項會下中軍物公廨修繕所入竝爲拔去囚由吏還徵而渠待罪本職時船什物與軍物竝爲點閱則八年停操之餘待變之具一日爲急故戰船新造後船上器具竝皆新備軍物則旗幟喇叭火箭帿布油芚等物改備公廨則水使所居制閫堂頹落而窄狹故加建而稍廣其制瓦子十餘訥貿運各公廨亦多修葺修城次石灰四百石措備後記付傳掌而船上器具適有經紀之道不入會下而若備軍物公廨所入則入於會下今此數件雖非襲謬會下不計虛實當否渾入於追徵之中滿心慚恧措躬無地渠雖無狀身爲閫職手下校卒口中之物豈忍有引用闕給之理而當初未能別般措劃致有査徵之擧云請議處敎以觀此供辭可謂節節瞹昧當初現告誤爲指陳之帥臣從重推考此囚則分揀放送
정조 23년 · 강
命新寧前縣監南正和依定式勘放
정조 23년 · 목
義禁府啓言新寧前縣監南正和原情以爲渠昨夏名登繡啓猥蒙天恩放還職次固當息黥補劓圖效萬一之報而一朞之間又被繡衣之出道糾治滿心慙惶無地自容而孤負之罪比前尤重誠不敢晏然在職且渠居官三年尙不得省掃父母墳山前此面請由暇於營門亦旣得諾到今賑政已畢麥事且登而兼値所遭如此則道臣似宜體諒許由俾得退歸待勘故果有呈狀至三至四終始堅執而不爲許施渠不得已齎送印符於原定兼官而徑歸則渠之無知妄作之罪實無所逃至於發怒於按廉之行云者不勝驚悚渠雖愚迷豈敢發怒於不敢怒之地云請刑推得情敎以自有受敎律文依定式勘放後草記
정조 23년 · 강
命全州及高山燒燼民戶拔例賙恤
정조 23년 · 목
全羅監司李得臣以全州民家四十戶燒燼高山民家二十戶燒燼馳啓敎以據例賙恤期於斯速奠接事回諭
정조 23년 · 강
命順天折衝朴天佐道內邊將作窠令該曹口傳差送
정조 23년 · 목
全羅監司李得臣狀啓以爲左水使趙岱牒呈內本營將校折衝朴天佐今番輪疾之熾盛也拾施錢穀賙救貧窮不惟隣里而扶護雖道路棲遑者視同親戚而重病者給糧救療死亡者助物埋瘞其數夥多云蓋今年輪疾京外遍熾歲値荐歉民皆飢餒病者無治療之資死者無埋瘞之道而惟彼朴天佐其所救活收葬至於一千四百一口之多誠極嘉尙被救人口助給物種別具成册上送于賑恤廳病民救活一千三百五十一口死亡埋瘞五十口竝一千四百一口租四百九十石六斗錢五十兩空石二百五十立敎以順天折衝朴天佐之救活收葬人口爲千有半千穀物亦近五百乞出義捐財如彼其盡心者不可但以嘉尙言後時登聞不須較論道內邊將作窠令該曹口傳差送仍與敎旨成送有旨
정조 23년 · 강
諭善李城輔陳疏辭職賜批
정조 23년 · 목
疏略曰臣於前月自畿營祗承別諭繼奉隆批收召之寵愈益鄭重隕越懍蹙靡所容措臣之區區情實如有一毫可强之勢則豈不欲竭蹶趨承而如臣無似旣不當屑屑往來貽羞講綴而重以賤疾危劇末由自力登程但當席稿私次恭俟有司之勘定臣聞身旣不出言亦不出前修語默之大防而身雖不進言猶可進世臣忠愛之苦衷況以臣之所被恩渥圖報之懷尤當如何哉第臣卽天地間一欺君之罪人也尙何敢抗顏擧筆偃然作陳勉之語而惟是一段徵忱不愧犬馬知無不言言無不盡則或可以少贖矯誣之愆向日疏中數語亦出於此意然其知識鹵莾辭語荒陋固不足以仰契天心而乃以不遺之洪私特軫察邇之盛德旣諭以願學聖人之至意又奬之以希聖二字之爲第一義其餘瞽說亦皆嘉納拜稽莊誦之餘不勝攢頌激感之至恩賜米包食物昨已祗受而蠲除宂費向纔仰請矣又此偏承惠養尤增惶恐一縷僅支神識全迷不能締構辭本略兹披露衷曲伏乞亟令遞臣職名治臣罪戾批以所叨宿趼何用固讓乃爾自見卿知卿所存前此筵諭疏批所以申申惓惓於委毗慰藉之際者也旣知之必欲致之事理之所當然卿雖欲更事辭巽得乎近聞卄八初三之兩驪上近處未能均霑云果然乎否漢以北所得稍勝於以南而然猶望望一念不啻如渴膽仰雲漢或至明發縱令周洽於一兩日中念前連値坐齋其後庚暑又近姑難一味敦迫差待涼生更將踐宿諾之義申勉於卿卿須安心節宣自餘在秋間敦諭仍敎曰此批答遣入侍兼春秋傳諭
정조 23년 · 강
湖南暗行御史柳畊復命進書啓別單
정조 23년 · 강
命吏兵曹堂上來待
정조 23년 · 목
敎曰湖南繡衣入來吏兵曹堂上使之來待
정조 23년 · 강
推吏曹判書洪良浩仍命牌招入侍
정조 23년 · 목
敎曰見任何等重任則豈必乏人而有此除命乎近見精力尙强且所取者老成則昨今召牌連事違傲分義道理俱涉未安行吏曹判書洪良浩推考仍卽牌招入侍
정조 23년 · 강
全羅監司李得臣以道內各邑撤賑馳啓
정조 23년 · 목
狀啓以爲道內各邑鎭十二巡分賑後仍爲撤罷形止今纔齊報故飢口穀數月終都數及行乞兒留養口數穀名修成册上送于賑恤廳今番終巡亦爲分遣褊裨隨處考察而邑鎭分饋一向優厚飢口形色已皆蘇安見今兩麥登熟民食稍裕疲癃之類優免損瘠賙恤之政今旣告竣誠不勝萬幸飢口都數穀物區處嚴飭列邑使之從速磨勘待其齊到鱗次登聞計料
정조 23년 · 강
命全羅監司李得臣亟施不敍之典金溝縣令成鼎柱令該府拿處
정조 23년 · 목
敎曰觀此湖南伯畢賑狀聞以分饋優厚飢口已皆蘇安爲說而又見繡啓栍邑四邑中金溝縣人口損瘠之査出者有之外此他邑豈無如許處乎然則道啓中蘇安云云可謂外題如非不察卽是任他委寄之意果安在哉當該道臣李得臣亟施不敍之典且以該守令言之繡啓雖云誠勤則有之而無論飢與病其不能盡心賙恤難逭重勘該縣令成鼎柱卽令該府拿處嚴問捧口招以聞
정조 23년 · 강
召見左議政李秉模右議政李時秀有司堂上趙鎭寬徐龍輔李書九宣惠廳堂上鄭民始兵曹判書金文淳吏曹參判李祖承京畿監司李在學湖南暗行御史柳畊于誠正閣
정조 23년 · 강
飭三南道臣無論災結停退務從精約狀請
정조 23년 · 목
左議政李秉模啓言全羅道暗行御史柳耕別單以爲右沿列邑昨年年事比諸再昨年固有間焉而聖念憧憧無請不從至有量宜俵災之命環一道幾萬生靈莫不歌詠聖澤而大抵俵災在精不在多當初道啓之加請固矣旣已準請之後又不如數加俵恐非稱停之道雖以停退言之尤甚之次邑各有分等三分一四分一亦有分數則兩次停退易致還簿之紊亂反啓奸吏之夤緣此後則令廟堂申飭道臣無論災結停退務從精約停當狀請爲辭矣災政至重果能十分精審則廟堂豈或裁減而每因邑報之各有精濫轉致道啓之未盡稱停不免京外不相孚之歎至於停退則旣有朝家許停之分數今此兩次停退云云恐無是理大抵分數雖定一邑之中又有之次尤甚之面里故停退之際輒煩往復或不無如干出入於初定之石數繡單所論似指此等處而言矣雖然別加申飭不爲無助於日後災糴之政請以此分付三南道臣從之
정조 23년 · 강
命湖南付播關飭事置之
정조 23년 · 목
左議政李秉模啓言全羅道暗行御史柳畊別單以爲南民懶於爲農憚其服力不知注秧與種付之竝行而各收其利量宜勸課惟在守土之臣請令廟堂關飭該道加意付播爲辭矣付種注秧之彼此利害前後言之者非止一二而亦有農政册子之謄布諸路者則營邑自可採用今不必更爲行會請置之從之
정조 23년 · 강
飭湖南楮竹漆栽種
정조 23년 · 목
左議政李秉模啓言全羅道暗行御史柳畊別單以爲右沿一路荒田廢址之可以栽種楮竹處不爲不多而民不爲業者畏其官稅營納之竝侵初不欲栽種而至於楮田地非不足爲利甚博令廟堂更加關飭隨處栽植以資生業營卜定官徵稅一竝勿侵生漆之爲弊尤甚官用與營卜定必以生漆徵納於民所謂給價者有名無實每當營卜定時一番責應則連阡之樹蕩然無餘漆安得不貴自今除非應用外皆以火漆卜定給價亦爲準數著爲恒式爲辭矣楮竹漆三種專爲節扇之用而節扇卜定聞自該道近已革罷云爾則此後道臣似不敢更爲開路道臣如此則檢飭列邑自有不令可行之道營邑旣無侵責之端則因民所利而勸其栽種亦可以不勞而成觀於三種之貴賤可驗營邑之勤慢至若生漆之弊卜定減除之後亦在不禁自禁之中請以此分付從之
정조 23년 · 강
命井邑等七邑田稅分載興德沙浦事置之
정조 23년 · 목
左議政李秉模啓言全羅道暗行御史柳畊別單以爲井邑等七邑田稅輸納於法聖而七邑之距法聖近則百餘里遠爲二百里間涉黃龍之險川輒有渰溺之患民願擧切於捨遠而就近興德沙浦之距七邑遠則百餘里近爲三四十里而又是法聖漕船往來之路今若依願附近而領運如前以法聖爲定只於漕船過路同時離發則在法聖亦免七山乘危之勞豈可以鎭卒一時之失利不念七邑民同然之願乎合有變通爲辭矣長城高敞大同米間有變通而旋因流下浦口之爲弊多端法聖漕船之許久等待還爲依前竝納於法聖其後因故相臣金履素筵奏關問該道而弊端如右仍舊施行則今雖更問該道有難變通矣予曰右相之意何如右議政李時秀曰俄於閤外臣亦以難於變通爲言矣予曰戶惠堂亦陳所見戶曹判書趙鎭寬曰田稅事體甚重而漕倉設置亦久誠難以若而邑各自占便之說而有所輕議於變政之道且況沙浦有出浦之役法聖則船泊處所素稱便勝兩處分載恐非得計矣宣惠廳堂上鄭民始曰沙浦分載在漕倉有流下等待之弊大同之中間分載者今又竝輸於漕倉則今不可更議分載且田稅體重雖深崍之邑亦皆輸納於各漕倉則七邑田稅之分載恐難輕議矣秉模曰諸議別無異同請置之從之
정조 23년 · 강
飭舟橋船人稅穀濫徵之弊
정조 23년 · 목
左議政李秉模啓言全羅道暗行御史柳畊別單以爲金堤等諸邑稅米必須京江船裝載每當捧稅之時船人輩來留該邑弊端不一符同監色不畏官長米色則點退斛上則厚捧災歲窮民誠爲矜悶請令該司嚴加禁斷爲辭矣舟橋司設置之後操束船人靡不用極如有憑藉作弊之事直令該邑嚴治馳報則渠輩安敢復肆頑習守令亦豈可袖手旁觀而繡啓說弊又復如此各邑事誠極駭歎請令該司嚴飭各該邑此後犯科之船入直爲囚禁星火報來以爲捉來嚴棍仍卽拔去於船案使不得更爲接跡於稅運之地從之敎以曾聞以京司捧穀之高重船人藉此濫徵於民人云舟橋作隊之後船屬該司竝與濫捧之費區劃給代而船人作弊之弊付之該邑自斷嚴治則意謂公私官民之兩便矣近於繡啓有舟橋船人作弊之論列者事之痛駭孰甚於是欲令積弊決祛者豈可任其別弊之更出乎各邑守令等畏於舟橋司三字不卽自斷徵治之故有此船人之行惡此後雖升合米太若或濫徵而入於繡啓則船人痛繩依擧條施行當該不禁之守令亦爲嚴勘而又或吏奸莫察則其律尤加倍以此擧條添載於暗行御史齎去節目及禁府受敎而湖西船穀之以其再運小民受困云船人之愆期與濫徵之習亦爲禁斷一依湖南例事分付事目及受敎同爲添載
정조 23년 · 강
推湖南暗行御史柳畊
정조 23년 · 목
左議政李秉模啓言繡啓別單多違格式書啓替書亦極未安御史柳畊請推考從之
정조 23년 · 강
命興德縣監李趾光限倉逋畢捧追後勘罪
정조 23년 · 목
吏曹參判李祖承啓言全羅道暗行御史柳畊書啓興德縣監李趾光以年衰昏耗事多遺失營門所俵災結爲該色偸弄之數恰爲六十餘結兩次停退米合八百石而八十餘石稱以分給剩餘苟充吏還而渾停昨秋還上未捧米租以已捧樣磨勘窮春收捧還米執錢則每石或四兩四錢或二兩五錢還租執錢則每石或一兩七錢或一兩五錢或一兩徵納昨冬儲置米二百五十石營關作錢時稱以年久腐傷以米租高價代捧者充數移納而儲置米則元數自如還穀則自歸欠縮零錢則消瀜於該色收逋錢所捧以一兩還分僅爲四百石至於賑政則饋粥或有淡濁之異給糧不無精麤之弊爲辭諸般犯科極爲可駭請爲先罷黜其罪狀令該府拿問嚴勘予曰御史詳陳所聞御史柳畊曰本倅年紀衰邁前忘後失以今治政該郡奸榾輩流來之積逋難責其準捧矣左議政李秉模曰臣於此事有可仰達者年前該倅以倉逋事報營因道啓自該府拿問勘罪而近來守令査發倉逋不思收殺之道惟以狀聞勘罪爲占便之方若此不已則査逋非難旣査之後更無可捧之日朝家法意豈容如是乎其時以使渠準捧之意稟啓蒙允仍爲招致以勿拘常例惟以準捧爲主設或由此被罪無敢退悔之意嚴飭以送蓋欲使摘發之守令準捧乃已以爲懲後之道而今此繡啓論列有逋還一條略綽計之則較諸年前所摘發之數已捧者似近於三分之二矣旣有當初面飭於該倅者故不敢不仰陳矣予曰卿言是矣爲先更限畢捧追後稟處勘罪
정조 23년 · 강
命益山郡守金箕南罷拿嚴問捧口招
정조 23년 · 목
吏曹參判李祖承啓言全羅道暗行御史柳畊書啓益山郡守金箕南以俵災雖曰親執該色偸弄賑政可謂稍勤面任作奸大同米則該吏以錢預捧罪抵刑配末乃以官役米替當每石九兩三錢酌定疊徵數爲五十六石零倉穀之擅自執錢穀價之隨意高下還穀之太半虛殼俱係法外而至於不能檢束其子多干官政爲辭繡啓論列如此不可仍置於字牧之任請爲先罷黜其罪狀令該府拿問嚴勘從之敎以諸般現發無非可駭待其拿來嚴問捧口招以爲重繩之地
정조 23년 · 강
命公州判官金箕應罷拿
정조 23년 · 목
吏曹參判李祖承啓言全羅道暗行御史柳畊書啓公州判官金箕應以孔道劇邑安詳爲治而聲名漸損於初到賑政則抄飢不均督稅則貧戶離境畢賑後宰牛設宴賣帖村人監賑校吏一時齊會而命妓給楮遍受錢帖於各人至有鄙瑣之謗爲辭請爲先罷黜其罪狀令該府拿問處之從之
정조 23년 · 강
命金溝縣令成鼎柱待其拿來嚴問定罪
정조 23년 · 목
吏曹參判李祖承啓言全羅道暗行御史柳畊書啓金溝縣令成鼎柱以俵災後猶有一結五十卜隱漏大同木價每疋以二兩九錢五分收捧以一兩七八錢貿取餘數不下一兩一二錢而莫察吏奸該色偸食結錢疊徵於元戶需米一斛所捧至於十七八斗之濫社壇修治亦欠敬謹爲辭而纔以賑口捐瘠事已有處分待其拿來請一體嚴問定罪從之
정조 23년 · 강
命咸悅縣監李寅來拿處
정조 23년 · 목
吏曹參判李祖承啓言全羅道暗行御史柳畊書啓咸悅縣監李寅采以貸錢於富民貿置米包準價發賣以償本錢剩米則補用賑資雖異立本跡涉料販爲辭請罷黜予曰曾絰道伯人各陳所見工曹判書鄭民始曰設賑時或有似此取剩補用之事且與還穀料理有異而但貸用富民之錢者有處事不審之失矣京畿監司李在學曰旣與還穀立本有異不可謂之犯科而私貸民錢至登繡啓則事面終涉未安矣禮曹判書徐龍輔曰事係補賑又無從他貸下之道則恐不必深非矣承旨李書九曰旣非還穀立本只爲貿米防稅餘補賑資而已則不必深非而至於貸用富民錢不如無是事矣予曰雖與擅弄還穀有間事旣現發拿問處之
정조 23년 · 강
命臨陂縣令李鍾淑礪山府使宋益休稷山縣監韓復衍付之道臣更觀來頭奉法勤慢及治績黜陟於考績
정조 23년 · 목
吏曹參判李祖承啓言全羅道暗行御史柳畊書啓臨陂縣令李鍾淑以俵災捧還能得爲治之要而牛禁稍弛官庖依舊至有場市間屠販之弊爲辭治雖無疵旣犯禁令請罷黜予曰管下守令之不有朝禁莫非道伯不能檢飭之致且況臨陂一邑之外更有倖逭之處則刑政徒歸斑駁當該道臣爲先從重推考更觀來頭奉法勤慢使之黜陟於考績又啓言礪山府使宋益休以家在咫尺略有鄙瑣之謗邑是兼營未盡緝盜之政火賊屢警詗捕不嚴爲辭稷山縣監韓復衍以聽信老校邑有兩倅之稱監色替行捧稅斛多濫雜之弊爲辭兩邑守令俱難仍置請宋益休令該府拿問處之韓復衍罷黜予曰家近易受此謗除拜亦云屬耳兩倅等付之道臣更觀前頭治績而黜陟
정조 23년 · 강
命湖南湖西京畿守令察訪無顯疵者竝置之
정조 23년 · 목
吏曹參判李祖承啓言全羅道暗行御史柳畊書啓古阜郡守李邦億務安縣監李弘源咸平縣監金箕憲靈光郡守朴聖泰茂長縣監李儒修扶安縣監金麟淳全州判官沈養之金堤郡守金相穆萬頃縣令李德鉉沃溝縣監鄭來百龍安縣監金東覽參禮察訪金麟采恩津縣監李義敎尼城縣監李性重天安郡守李魯在成歡察訪姜世鷹振威縣令尹應鉉華城判官金思羲迎華察訪李元膺廣州判官朴彬源果川縣監金鋼或略褒而無特異之聞或少毀而無顯著之疵請竝置之本道監司李得臣以金溝縣賑口捐瘠事旣有不敍之命且道臣體重亦置之其餘營將中軍邊將等令兵曹稟處從之
정조 23년 · 강
命法聖僉使李膺福拿處格浦別將金麗晃罷黜全州營將白東運重推
정조 23년 · 목
兵曹判書金文淳啓言湖南暗行御史柳畊書啓法聖僉使李膺福稅米捧上每委監色不無濫斛之弊以致民怨爲辭捧稅濫斛至有民怨者事極駭然請令該府拿問處之從之又啓言格浦別將金麗晃以松禁不嚴爲辭此時松政之如是疏忽極爲可駭請罷黜從之又啓言全州營將白東運以境內竊發間多爲患爲辭災歲譏詗之政如是疏忽者宜有警責請從重推考從之又啓言全羅中軍權煥群山僉使趙雲衢黔毛浦萬戶金龍弼木浦萬戶林震澤公州營將兪碩柱公州中軍柳鎭曄俱無表異之蹟亦無顯著之疵請竝置之從之
정조 23년 · 강
命全羅前監司李得臣待其交龜上來令該府拿問吏曹參判李祖承遞差
정조 23년 · 목
敎曰有國大政莫過於年分俵結而厚薄之說至登繡啓此而容私厥罪何居推而反隅則所謂邑分等亦安知無厚薄乎誠有是也湖南之民各因其倅之與道伯顏面厚薄而便苦係焉其爲孤負大矣當該道臣待其交龜上來令該府拿問該曹回啓之泛看此條不爲提奏者亦爲駭然當該堂上遞差
정조 23년 · 강
罷吏曹參議尹行元職
정조 23년 · 강
以李書九爲吏曹參判前望也
정조 23년 · 목
承旨沈象奎啓言新寧縣監南正和原情公事有依受敎律文勘放之命則今乃引用大明律厭避圖遞之律者大是不審請該堂推考原草記還給使卽釐正從之
정조 23년 · 강
命吏曹判書洪良浩四牌啓辭勿施
정조 23년 · 목
政院啓言行吏曹判書洪良浩三牌不進推考傳旨及參判李書九牌不進推考傳旨今方捧入而開政命下之後如是違牌事甚未安參判更卽牌招判書所當更請牌招而係是一日四牌何以爲之乎允之敎以判堂精力之不至難强同朝之所共知否則何以點不乎不但宿研亦且行公於他職則有召輒違不念酬應之煩者其可乎哉四牌啓辭勿施仍以前牌使之應命
정조 23년 · 강
命刑曹參議丁若鏞解由勿拘
정조 23년 · 목
敎以刑曹參議丁若鏞解由勿拘仍以前牌催促使之赴坐會推
정조 23년 · 강
配時囚金鎭鼎于安東府
정조 23년 · 목
義禁府啓言時囚罪人金鎭鼎卽其地方定配事命下矣金鎭鼎安東府定配發遣府書吏押送配所允之
정조 23년 · 강
吏曹判書洪良浩陳疏辭職賜批
정조 23년 · 목
疏略曰臣年旣耆艾病又癃痼向陳乞身之章冀蒙賜骸之恩而竟未承兪音臣方惶悶抑鬱卽於千萬夢想之外忽伏承天官除命臣尤惝怳震越莫省其所以也臣於見職屢試蔑效今於宿研九載之久引年六歲之後强策衰軀冒沒奔走忘廉饕寵之恥已無可言而其於貽羞淸朝何哉街童巷竪亦必指點而嗤笑眞所謂不識人間羞恥事臣雖至愚豈忽爲此卽伏見傳敎下者責諭嚴重仍有入侍之命揆以分義不敢言私而顧今目下病狀萬無蠢動之勢伏乞亟命解臣銓任仍治慢命之罪批以卿其勿辭入來開政仍敎曰吏判批下與參判更爲牌招
정조 23년 · 강
命李鼎會還屬禁旅
정조 23년 · 목
訓鍊都監啓言哨軍李鼎會其間別定弓師使之課習射技而臣於今日監試柳葉箭貫革十巡則所中爲十六矢敎以還屬禁旅待南行宣傳官有闕仍任而其前若値該廳試射使之待令
정조 23년 · 강
命恩津囚黃周鼎等分輕重決放